Mozilla Thunderbird

A Mozilla Thunderbird levelezőprogram (e-mail kliens), a Mozilla projektből fejlődött ki. Ellentétben az eredeti Mozillával, amely egy többfunkciós alkalmazás (webböngésző, e-mail kliens, HTML-szerkesztő, IRC-kliens), a Thunderbird csak levelezésre alkalmas, ezáltal kisebb, gyorsabb alternatívája a Mozillának. A Firefoxhoz hasonlóan ehhez a programhoz is le lehet tölteni témákat (skin) és kiegészítéseket (extension).

47 nyelv összesen 52 nyelvváltozatában érhető el: afrikaans, amerikai és brit angol, albán, arab, baszk, belarusz, bengáli, bolgár, cseh, dán, észt, finn, francia, fríz, galiciai, görög, grúz, héber, holland, indonéz, ír, izlandi, japán, katalán, egyszerűsített és hagyományos kínai, koreai, lengyel, litván, macedón, magyar, német, bokmål és nynorsk norvég, olasz, orosz, pandzsábi, brazíliai és portugáliai portugál, román, argentínai és spanyolországi spanyol, svéd, szerb, szingaléz, szlovák, szlovén, tamil, török, ukrán és vietnámi nyelven. Ezek közül csupán a macedón és szlovén nyelvű változat verziószáma korábbi (2.0.0.23) az elérhető legfrissebbnél. A Windows mellett mindegyiknek létezik kiadása Linuxra, valamint Mac OS X-re is.

Történelme 

Eredetileg a Minotaur kódnevet szánták neki a Phoenix után (a Mozilla Firefox eredeti neve). A Firefox sikere után újra nekifogtak a fejlesztésének, és Thunderbird néven bekerült az új Mozilla programcsomagba.
Jelentősebb munka kezdődött, amikor bejelentették az 1.5-ös verziót.

A Mozilla új elképzelése, hogy több kisebb programmal áll a felhasználók rendelkezésére, a mindenttudó egy szoftver helyett. Így a felhasználók személyre szabhatták, hogy milyen funkciókat szeretnének használni. Az eredeti Mozillát SeaMonkey néven fejlesztik tovább.

Funkciók 

A Thunderbird egy egyszerű e-mail- és hírolvasó kliens. Nincsenek benne személyes információt menedzselő funkciók, bár a Mozilla Lightning kiterjesztéssel, ezek is használhatóak. Egyéb extra szolgáltatások a kiterjesztések révén érhetően el.

Üzenetkezelés 

A Thunderbird több e-mail-, hír- és RSS-fiók kezelésére is képes. Beépített gyorskereső, archiváltlevél-tároló, fejlett levélszűrő, levelek csoportosíthatósága és címkézése segíti, hogy könnyen rátaláljunk a keresett levélre. Linux rendszereken a rendszerlevelezés (movemail) is támogatott.

Levélszemetek kezelése 

A Thunderbird program a Bayesian spamszűrőt használja, ami az engedélyezett címek listáján alapul, de ugyanúgy használható online spamszűrő is, mint a SpamAssassin.

Kiterjesztések 

További hasznos szolgáltatás adható a programhoz a kiterjesztések használatával. Ezek az XPInstall rendszerrel települnek, ami tömörített fájlokat tölt le az internetről. A kiterjesztések és témák (lent) a Mozilla Update webhelyről és a programból is telepíthetőek.

Témák 

A Thunderbird témák százait használhatja, amikkel az egész program kinézete megváltoztatható. Ezek a csomagok CSS és képfájlokkal módosítják a megjelenést.

Szabványok támogatása 

Használható a POP3 és az IMAP protokoll is. Beépített RSS/Atom hírolvasó és az S/MIME szabvány támogatása jellemzi.

Támogatott fájltípusok 

 MBox – Unix levelezőformátum
 Mork – belső adatbázishoz
 SQLite – szintén a belső adatbázishoz használt (3-as verzió óta)

Platformfüggetlenség 

A Thunderbird több különböző platformon is működik:

 Microsoft Windows
 Linux
 Mac OS X
 OpenSolaris
 FreeBSD
 OS/2 és eComStation

A forráskód szabadon elérhető és szabadon újrafordítható különböző architektúrákra és operációs rendszerekre.

32/64-bit támogatás

Jegyzetek

Kapcsolódó szócikkek
E-mail
Mozilla

További információk
 A Mozilla Thunderbird honlapja
 A Mozilla Thunderbird fejlesztői lapja
 A Magyar Mozilla Projekt

Mozilla